Teen drieuur daag sy op in ’n antieke Volvo 122S. Toe sy uit die klassieke motor klim, lyk sy self klassiek in haar wit meerminstyltrourok met kraleborduurwerk wat sy al maande tevore by die aanlyn boetiek Fynbos bestel het.
Adolf lig die sluier oor sy pragtige dogter se gesig en skud blad met sy nuwe skoonseun – en dan haak die verloofdes intiem by mekaar in.
Langs hom op ’n tafeltjie staan ’n kruik met water. Hy tel dit op en gee dit vir Gerridene, en Hykie gaan sit op ’n stoel en trek albei sy skoene uit. Gerridene buk voor hom en was albei sy voete met haar hande.
Hykie en Gerridene het mekaar in Junie 2018 in ’n gimnasium in Northwold, Johannesburg, ontmoet, net ’n entjie van waar albei toe gewoon het.
Sy het haarself by die oefenplek aan hom kom voorstel en gesê sy gaan een van sy komende motiveringspraatjies bywoon. Die praatjie is later gekanselleer, maar toe loop hulle mekaar weer enkele dae later in die gimnasium raak.
“Dis amazing om te dink die Here het weer ’n keer iemand vir my gestuur,” het die akteur wat voorheen kortstondig getroud was vroeër aan Huisgenoot vertel.
Sy hart was stukkend, maar Gerridene het dit inderdaad kom heelmaak. Wat hom destyds dadelik opgeval het, was dat sy ’n opregte kind van die Here is, sê Hykie.
Gerridene vertel sy het vier jaar lank gebid dat die Here die regte man oor haar pad sal stuur voor Hykie haar op 22 Junie verlede jaar tydens ’n wegbreeknaweek op Hoedspruit, Limpopo, die jawoord gevra het.
En hopelik sal die gesin sommer gou vyf word, want die twee droom reeds van drie kinders. Maar eers is dit tyd vir hul wittebrood aan die Weskus en ’n Desembervakansie in Oostenryk, “want Gerridene wil ’n white Christmas hê”, lag Hykie.
Op sy beurt sê Hykie dis vir hom “ongelooflik hoe sy elke dag met my mental challenges kan opgeskeep sit”. Hieroor skryf hy volledig in sy nuwe boek, ADHD: Die onsigbare oorlog. Dit gaan oor AGHS (oftewel aandaggebrekhiperaktiwiteitsteuring), vertel hy.
Kleintyd in Krugersdorp het hul ouers hulle geleer om te veg vir dit waarin jy glo, “maar ek en my suster het dit soms te ver gevat en dan is daar ’n kasdeur of tafel in die proses gebreek!”
In sy toespraak terg Hykie se jare lange vriend Wouter Snyman op sy beurt dat as hy so na die bruidegom se glimlag kyk “hy soos ’n hondjie lyk wat ’n nuwe speelding gekry het en nie kan wag om daarmee te begin speel nie”.
Die diep, ryk stem van die jong sangeres Stella se liedjie Wonderwerk klink oor die luidsprekers op en dit is asof die lirieke die woorde van Hykie en Gerridene se pad tot bymekaar eggo: Lank het ek gedroom oor hierdie dag wat ek en jy sou ontmoet . . . Die twee buig hul koppe na mekaar in ’n oomblik nét tussen hulle.